Елин Пелин
Кал

chitanka.info

Кал ужасна, кал навред,

и назади, и напред,

кал във градския съвет,

кал и смет.

Кал в София,

кал до шия,

кал в еврейската чаршия,

в Ючбунар,

в Корубаглар,

дворци, улици площади —

калта нищо не пощади!…

И в Австрия, и в Сърбия,

и в Русия,

и в Турция —

кал до шия…

Запуши я!

Кал навред:

и в Рачовия кабинет

в пустата му политика

калта блика…

Кал ще само прочетете

във коя газета щете…

Кал в душите,

кал в сърцата,

на дявола по рогата,

кал в хазната!…

Калове ужасни, редки

гмижат в моите подметки,

кал във Гешовите сметки,

кал във съвестта човешка,

да признаем без болежка…

Кал навред,

кал и смет,

кал до шия!

Запуши я!…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.